Trausti Harðarson forstöðumaður Einstaklingssviðs Securitas

Trausti Harðarson er forstöðumaður Einstaklingssviðs Securitas sem er nýtt svið innan Securitas og endurspeglar aukna áherslu fyrirtækisins á einstaklingsþjónustu. Þúsundir heimila nýta sér Heimavörn Securitas sem er sérsniðið öryggiskerfi fyrir heimilið. Einnig bera á annað þúsund einstaklingar öryggishnappa Securitas sem ætlaðir eru fyrir aldraða eða þá sem búa einir og þarfnast öryggis í því formi að geta kallað út - hvenær sem er - hjálp eða aðstoð ef þörf krefur.

Heimavörn Securitas er innbrota- og brunaviðvörunarkerfi sem sett er á með einu handtaki þegar fólk fer að heiman eða leggst til svefns á kvöldin. Heimavörn er öryggiskerfi sem fólk tekur í áskrift en engin upphafskostnaður fylgir henni. Þegar kerfið er komið á er varsla heimilisins í öruggum höndum Securitas því það er beintengt stjórnstöð fyrirtækisins á Neyðarlínunni 112.

Trausti segir að sókn inn á einstaklingsmarkaðinn fari vaxandi. Fólk greini á milli trygginga annars vegar og öryggisins sem Heimavörn Securitas veitir hins vegar. Heimavörnin er að verða jafnsjálfsagður hlutur eins og önnur heimilistæki og er hluti af hinu nýja heimili.

Með Securitas er fólk ekki eingöngu að hugsa um að vernda innbú eða húsnæði heldur líka að tryggja öryggi fjölskyldu sinnar gegn afleiðingum innbrota og/eða bruna. Enginn vill að óboðinn gestur gangi um heimilið, hvort sem hann er tryggður fyrir því tjóni sem slík heimsókn veldur eða ekki. Innbrot, sama hvort er að degi eða nóttu, er alvarlegt áfall sem flestir eru lengi að ná sér eftir og fólk er nú lengur og oftar fjarri heimilinu en áður var og gildir það jafnt um börn og fullorðna.

„Securitas er stærsta öryggisfyrirtækið hér á landi. Það var stofnað árið 1979 og viðskiptavinir eru um 12.000 talsins, starfsmenn á fjórða hundrað og veltan nálgast tvo milljarða. Fyrirtækið hefur verið leiðandi á markaðinum í 26 ár. Stærstur hluti starfsmanna sinnir öryggisgæslu en fyrirtækið hefur einnig eitt fjölmennasta tæknisvið landsins.“

Trausti á sér mörg áhugamál. Íþróttir af öllu tagi eru þar ofarlega á blaði enda Trausti uppalinn á Akranesi. Mikið keppnisskap einkennir áhugamál sem og störf Trausta. Eftir stúdentspróf var hann forstöðumaður félagsmála í Grindavík í eitt ár og hefur sinnt félagsstarfinu hjá Securitas af áhuga. Áhugi hans og þekking á ljós- og kvikmyndun hefur nýst vel, því að með aðstoð vina hefur hann gert hressilegar kvikmyndir, Securitas skaup, þar sem gert er grín að daglegu lífi Securitasmanna. „Ég er rétt að byrja í golfi en er annars í botnlausri vinnu eins og flestir jafnaldrar mínir. Unnusta mín er í námi í uppeldis- og menntunarfræði við HÍ og við erum önnum kafin við að skapa okkur heimili og í það fara flestar frístundirnar. Ég hef líka áhuga á að ferðast til framandi staða og sótti þess vegna námskeið í fyrra hjá ferðafrömuðinum Ingólfi Guðbrandssyni.“

Nafn: Trausti Harðarson.

Fæðingarstaður: Siglufjörður, 27. 11. 1976, en uppalinn á Akranesi.

Foreldrar: Hörður Júlíusson og Hekla Gestsdóttir.

Unnusta: Elva Hrund Þórisdóttir.

Börn: Engin enn sem komið er.

Menntun: BS í viðskiptafræði frá Háskólanum í Reykjavík, stundaði áður um tíma verkfræðinám við Álaborgarháskóla.